Deurbraak ná Bonnievale-plaasmoordElmien en Piet Steyn. Foto: Facebook ŉ 33-jarige man is in hegtenis geneem in verband met die moord op Piet en Elmien Steyn, die egpaar wat Vrydag dood in hul huis op ŉ plaas in die Bonnievale-omgewing in die Wes-Kaap aangetref is. Brig. Novela Potelwa, woordvoerder van die polisie, sê die man is vanoggend in McGregor, nie ver van die moordtoneel nie, in hegtenis geneem. Volgens Potelwa het die man een van die items wat uit die Steyns se huis gesteel is, in sy besit gehad. “Hy sal na verwagting Dinsdag in die hof verskyn. Die ondersoek duur voort en nog inhegtenisnemings kan volg,” sê Potelwa. Piet en Elmien se liggame is Vrydag in hul huis aangetref nadat hul voertuig verlate langs ŉ grondpad in die omgewing opgemerk is. Die polisie het aanvanklik gesê die egpaar het skietwonde opgedoen, maar Sondag het Potelwa gesê dit blyk dat die slagoffers met ŉ skerp voorwerp doodgekap is. ŉ Paar items is uit die huis gesteel, maar die polisie het nie bekendgemaak wat hierdie items is nie. Wikus Steyn, Piet se broer, het Saterdag in ŉ plasing op sy Facebook-blad gesê hy is jammer dat ŉ vorige plasing van hom oor Piet en Elmien se moord gebruik is as ŉ forum vir haatspraak. “My eerste gedagte nadat ek die hartseer nuus gehoor het, was dat Hy wat alle dinge weet hierdie daad wat bedoel was om leed aan te doen sal omdraai in ŉ geleentheid vir genesing – nie net omdat Hy ŉ genesende God is nie, maar ook oor wie Piet en Elmien was. Hy sal nie toelaat dat hul lewens gemors word deur ŉ sinnelose dood nie,” het Wikus geskryf. Hy het mense bedank vir hul ondersteuning, medelye en boodskappe van bemoediging in dié hartseer tyd.